Tubakakasvatamine 


Eesti talupojad hakkasid varakult ise 
tubakat kasvatama. Osteti üksnes 
ninatubakat. Kasvatati peaasjalikult 
kanget mahorka (Nicotiana Rustica) ja 
Virgiinia ehk Türgi (Nicotiana tabacum) 
tubakat, mille lehed andsid suitsetades 
healõhnalist aroomi. Pärastpoole tõrjus 
kaks esimest välja nn "austria kollane" 
tubakasort, mis jäi pikakas ajaks 
suitsetajate lemmiksordiks. 


Nõnda meenutab 20. sajandi algupoole piibusuitsetaja Alexander Mets: 


Kõige rohkem kasvatati "austria kollast" ehk "trapezundi". Küllap see kollaseõieline 
ja südajaleheline sort oli vanade tsaari soldatite poolt Balkanimaadelt siia toodud 
türgi tubaka liik. 

Teiseks kasvatati vene tubakat ehk mahorkat (Nicotiana rustica). See oli roheliste 
õitega ja tumeroheliste kortsus lehtedega. Oli väga kange ja vänge lõhnaga 
piibutubakas. 

Kolmandaks kasvatati vähesel määral pikalehelist ja roosaõielist Virginia lõhnavat 
tubakat. Saaremaal oli sügiseti vähe päikest ja see tubakas ei jõudnud täis kasvada. 
Oli lahja tubakas ja kõlbas teiste hulka lõhna andjaks. (Saaremaa, Karja khk., 
Päisamaa vald) 


Miks tubakat üldse kodus kasvatati? Seda oli müügiks ju tsaariajal ja ka pärast seda 
veel hoopis rohkem ja mitmekesisemalt. Enamasti sundis seda tegema rahapuudus. 


Tubakamaa oli kusagil 
varjulises ja 
päikesepaistelises 
kohas-"pinu taga". Saaremaal 
nimetati iseloomulikke suuri 
haokubudest laotud riitu 
“oksapinudeks". Riida varjus 
oli hea püksikorral käia. 
Esimeste käimlate ehitamist 
nõuti ju valla omavalitsuste 
poolt külades alles 1930ndatel 
aastatel. Selliselt rammutatud 
(väetatud) peenral kasvavat 
tubakat hakatigi nimetama 
“pinutaguseks". 


Ainult lämmastiväetisest üksi jäi väheseks. Siis kasvasid küll lehed suureks aga 
tubakas ei põlenud. Selleks lisati lubiväetisena puutuhka. (A.Mets, Karja khk.) 


Kui igasuguste aed-ja juurviljade seemendamise, hooldamise ja kasvatamise eest 
pidid naised hoolitsema, siis tubakakasvatamine algusest lõpuni oli meeste asjaks. 


Esimesel perioodil peale taime istutamist oli olulise tähtsusega umbrohutörje. Suve 
teisel perioodil kippus tubakas vägisi õitsema. Et õitsemine kurnas taime, siis tuli 
pidevalt õiepungi kandvaid ladva- ja küljevõrseid kärpida. Korjatud õiepungad ning 
alumised koltunud lehed pandi pliidirauale kuivama. Neist tehti suvise 
tubakapuuduse puhul "äkist" ehk äkk-kuiva tubakat. Tubaka nimi ja lõhn ikka oli 
aga Õiget mekki sellisel "äkisel" asjal polnud. Kuid puudusega peenendati ka 
mahorka varsi, kadakakoort ja kuivi ristikheina nutte. Harjumuse jõud on vali! 


Tubakas koristati enne öökülmade tulekut. Isegi hallaöö muutis kasvava tubaka 
süldiks. Ja siis oli kogu hool ja nähtud vaev untsus! 

Tubakakoristamisel lõigati taim pussiga kännult maha ja jäeti samasse päikese 
kätte närtsima.Toores tubakaleht oli nii rabe, et purunes vähemagi kortsutamise 
korral. Isegi raheterad lõid auke lehtedesse! Kasvama jäeti mõned taimed seemnete 
saamiseks ja need seisid põllul kuni seemnete valmimiseni. 


Närtsinud tubakad asetati 
terve taime kaupa kusagile 
katuse alla, roovilattide 
vahele torgatult alaspidi 
kuivama. Niiviisi kuivasid 
tubakalehed ilusaks 
tubakapruuniks ega 
hallitanud. Kuivatamiseks oli 
ka teine moodus. Lehed murti 
taime küljest ja aeti otstest 
teritatud puust varrastele. 
Koos varrastega asetati 
tubakalehed kusagile räästa 
alla või pööningule kuivama. 


Vanad mehed ütlesid, et "austria kollast" ning "pikalehe" tubakat pole vaja parkida, 
need pidid ennast ise parkima ja mida kauem seisab seda paremaks läheb. 
Mahorkal tuli aga fermentatsiooniprotsessi kiirendada parkimisega. 


Selleks õhukuivi tubakalehti rulliti pudeliga üle, et purustada paksud ja kuivamata 
leherootsud. See oli aeganõudev töö. Siis asetati tubakalehed üksteise peale laotult 
puust kasti või vanasse malmkatlasse, mis suleti kaanega ja pandi peale leibade 
ahjust väljavõtmist sooja ahju. Lõhnaaineteks lisati kirsilehti, lõhnavat varjulille või 
pritsiti lehti piirituses lahustatud meega. Kõike seda kasutati üldiselt harva. 
Tavaliselt pargiti ainult naturaalseid tubakalehti. 


Niiviisi tihedalt kokkusurutud tubakalehti pargiti soojas umbes nädal. Siis võeti 
parkimisnõu lahti ja märg tubakas kuivatati hoolsalt.Tehti ka nii, et niisked lehed 
sirutati laiali üksteise peale kõrgeks hunnikuks ja siis pigistati kruvipingi vahel 
tugevasti kokku, kuni legtede hunnik muutus ühtlaseks ilma õhuvahedeta 
tubakamassiks. Seda hoiti surve all kuni kuivamiseni. Selliselt töödeldud tubakat 
peeti kõige väärtuslikumaks, säilis hästi ja terava noaga sai sellest lõigata isegi 
peent paberossitubakat. Kuivas keskkonnas hoitud tubakas säilis aastaid- tähtis oli, 
et ei hallituks. 


Suitsetamiseks peenendati tubakat tubakalõikamise masina abil või noaga lõikumise 
teel. Kodune tubakas oli alati mingil määral liivane ja nüris lõiketera väga ruttu. 


Kõige lihtsam oli aga teritada tavalist tubakanuga. 


Ühe mehe aastase tubakavajaduse 
katsid umbes 150- 200 taime, millest 
iga suitsetaja siis vastavalt oma 
äranägemisele teiste lõhnataimede 
lisamisega maitsele vastava 
tubakasegu valmistas. Lõhnaineteks 
kasutati kirsilehti, lõhnavat varjulille 
või pritsiti tubakat piirituses 
lahustatud meega. 


Siis kui tubakas otsas oli, mis juhtus tavaliselt suvisel ajal kui vana lõppes ja uus 
peenral kasvas, suitsetati ristikheinaõisi, kanepihaganaid, nõgeselehti ja samblaid, 
raudrohu õisi ja kirsi lehti, metstubakat, kadakakoort (olevat samblast parem). Nii 
mõnigi mees jättis selleks ajaks suitsetamise hoopis maha. 


Tubakakotid 


Peenendatud tubakas hoiti enamasti kotis, harvemini karbis. 


Vanad mehed tegid tubakakoti seapõiest. Selleks võeti sea tapmisel värske põis, 
puhuti täis ning pandi rahe parde rippuma. Kui põis oli niimoodi täiesti kuivanud, 
hõõruti see käte vahel pehmeks nagu rätt, lõigati kael maha ja õmmeldi riidest pael 
ümber suu. Pael oli kahekordne ja selle sees oli omakorda "krookspael", millega 
kotisuu kinni tõmmati. Põiest kott oli sellepoolest hea, et oli õhukindel ega lasknud 
tubakat pulbriks kuivada. 


Tubakakotte tehti veel nii nahast- nn"lõõtsaga" kotid, kui ka riidelappidest ja oina 
munandinahast. Iga kott oli omaette meistriteos! 


algusesse 


